دوياى ئه‌وه‌گ سه‌رچه‌وه‌يل ئاسايشى لێدوان دان له‌بان ئه‌وه‌گ شايه‌تحاڵه‌يل چه‌ويان كه‌فته‌سه‌ 3 چه‌كدار له‌ ده‌ورگرد بازاڕه‌ بازرگانيه‌گه‌، پۆليس ئه‌و ناوچه‌ وه‌ فه‌رمى ئاشكراى ئه‌وه‌ كرد ك ئه‌و كرده‌وه‌ جايه‌ڵيگ وه‌ ره‌گه‌ز ئه‌ڵمانى ئه‌نجامى داگه‌و له‌ بنه‌چه‌كه‌و ئيرانيه‌.
تا نيمه‌ڕوو رووژ شه‌ممه‌ى گوزه‌يشت وه‌ فه‌رمى ئاشكراى ناو ئه‌و ته‌قه‌كه‌ره‌ نه‌كريا ك له‌شار ميونخ له‌دايگ بويه‌و له‌هه‌مان خوه‌ندنگاى ئه‌و شاره‌ خوه‌ندگه‌، ك بڕيار دا ته‌قه‌ له‌ ريوار و ره‌وه‌نه‌يل بكا له‌ نزيك و له‌ناو ناوه‌نديگ ئۆڵه‌مپى بازرگانى و بويه‌ هووكار كوشيان 9 كه‌س و زه‌خمداركردن شماره‌يگ تر وه‌رجه‌ ئه‌وه‌گ خوه‌ى وه‌ ده‌مانچه‌ بكوشێد.
هۆبه‌رتۆس ئه‌ندرى سه‌ركرده‌ى پۆليس ميونخ له‌ كۆنگره‌يگ رووژنامه‌گه‌رى وت: وه‌ گووره‌ى به‌ڵگه‌يليگ ك كه‌فته‌سه‌ ده‌سمان ئه‌وه‌ ده‌ركه‌فێد ك ئه‌و ته‌قه‌كه‌ره‌ تومه‌تبار بويه‌ وه‌ كيشه‌يليگ په‌يوه‌سه‌ وه‌و سائه‌قڵه‌يله‌ ك كرده‌وه‌يل كوشتن ئه‌نجام دانه‌.
ئه‌ندرى باس له‌وه‌ كرد و وت: ئى ته‌قه‌كه‌ره‌ نزيكه‌ى 300 گوله‌ وه‌پى بويه‌، وه‌لێ به‌ڵگه‌ له‌بان ئه‌وه‌ نه‌يريم كه‌سه‌يل تر وه‌ليا بوينه‌.
ئه‌ندرى له‌ هه‌مان وه‌خت وجوود په‌وه‌ندى له‌ناونى جيوه‌جيكار ئه‌و په‌لاماره‌ و ريكخرياگ داعش خسته‌ دروو دوياى ئه‌وه‌گ ده‌سڵاته‌يل ئاسايشى ماڵه‌گه‌ى وشكاننه‌و باس له‌وه‌يش كرد ك په‌يوه‌ندييش وه‌ په‌ناره‌يليش نه‌يرێد.
وه‌ل ئه‌وه‌يشا رۆبه‌رت هايمبرغر سه‌ركرده‌ى پۆليس تاوانه‌يل له‌ بافاريا وت: جيوه‌جيكار ئه‌و په‌لاماره‌ له‌ويا دياره‌ چيه‌سه‌ ناو هساويگ فه‌يسبوك و نامه‌ى داوه‌ت ئه‌را كه‌سه‌يليگ ره‌وانه‌ كردگه‌ تا بان وه‌ره‌و بازاڕه‌ بازرگانيه‌گه‌ تا خه‌ڵات وه‌پيان بدريه‌ێد وه‌په‌تى.
له‌و نامه‌ ك له‌بان ماڵپه‌ڕ فه‌يسبوك و له‌ لاپه‌ڕه‌ى تايبه‌ت خوه‌ى ره‌وانه‌ى كردگه‌، داوه‌ت مه‌ردم له‌تى كردگه‌ ئيواره‌ له‌ سه‌عات 14:00 بچن وه‌ره‌و ئه‌و بازاڕ بازرگانيه‌و له‌تى نويساگه‌: چشتيگ وه‌پيدان ئه‌يه‌م ئه‌گه‌ر بخوازين، وه‌لێ نه‌ك وه‌ نرخ.
هايمبرغر هه‌ميش وت: دياره‌ ئه‌و ته‌قه‌كه‌ره‌ يه‌كسه‌ر دوياى نويسانن ئه‌و نامه‌ بڵاويه‌و كردگه‌ تا مه‌ردم له‌ وه‌خت دياريكرياگ روى له‌و بازاڕ بازرگانيه‌ بكه‌ن.
ئه‌ندرى وت: په‌يوه‌سه‌گه‌ ئاشكراس له‌ناونى ئه‌و ده‌سدريژيه‌ ك روێداو بويه‌ هووكار كوشتن 9 كه‌س له‌ ميونخ و ئه‌و كاره‌ساته‌ ك روێدا له‌ نه‌رويج وه‌رجه‌ 5 ساڵ(له‌ 22 يۆليۆ 2011)ك 77 كه‌س له‌تى بوينه‌ قوربانى و له‌لايه‌ن كابرايگه‌و وه‌ناو بريفيك ئه‌نجام دريا.
وه‌لێ ئه‌ندرى په‌يوه‌سبوين ناونى جيوه‌جيكار په‌لاماره‌گه‌ى ميونخ و په‌لاماره‌ده‌ره‌گه‌ى نه‌رويج ده‌رنه‌خستگه‌، وه‌لێ له‌هه‌مان وه‌خت وتگه‌: جيوه‌جيكار په‌لاماره‌گه‌ى ميونخ له‌ژير چاره‌سه‌ر ده‌روينى بويه‌ و سه‌ر وه‌ هويچ مه‌زه‌ويگ سياسى نه‌ويه‌.
